b'\n_START_ARTICLE_\nPusiaujo Gvin\xc4\x97ja\n_START_SECTION_\nIstorija\n_START_PARAGRAPH_\nPirmieji gyventojai Pusiaujo Gvin\xc4\x97joje buvo pigm\xc4\x97jai, kuri\xc5\xb3 pavien\xc4\x97s gyvenviet\xc4\x97s liko dabartinio Rio Munio \xc5\xa0iaur\xc4\x97s ryt\xc5\xb3 dalyje. XVII a.\xc2\xa0\xe2\x80\x93 XIX a. bant\xc5\xb3 migracijos metu kontinentin\xc4\x97je Pusiaujo Gvin\xc4\x97jos dalyje atsirado fang\xc5\xb3 gen\xc4\x8di\xc5\xb3. \xc4\xaevairi\xc5\xb3 gen\xc4\x8di\xc5\xb3 i\xc5\xa1 Kamer\xc5\xabno ir Rio Munio emigracijos metu Bioke susiformavo bubi\xc5\xb3 tauta, kurie ir buvo pirmieji Bioko salos gyventojai. Anobono pirmieji gyventojai yra kildinami i\xc5\xa1 Angolos, kurie buvo atgabenti portugal\xc5\xb3 i\xc5\xa1 San Tom\xc4\x97s salos._NEWLINE_D\xc4\x97l tropini\xc5\xb3 s\xc4\x85lyg\xc5\xb3, t. y. d\xc4\x97l to, kad did\xc5\xbeiuma \xc5\xa1alies apaugusi atogra\xc5\xbe\xc5\xb3 mi\xc5\xa1kais, teritorijoje nesusiformavo jokia auk\xc5\xa1tesn\xc4\x97 afrikin\xc4\x97 kult\xc5\xabra. Tik Bioko salos bubiai, nuo ma\xc5\xbedaug XIII a. palaik\xc4\x99 ry\xc5\xa1ius su ibibijais \xc5\xa1iaur\xc4\x97je, suformavo pirmuosius valstybinius junginius, buvo \xc4\xafjungti \xc4\xaf Kalabaro karalyst\xc4\x97s prakybin\xc4\x99 sistem\xc4\x85._NEWLINE_Portugal\xc5\xb3 keliautojas Fern\xc3\xa3o do P\xc3\xb3 tapo pirmuoju europie\xc4\x8diu atradusiu Bioko sal\xc4\x85 1472\xc2\xa0m., kuri\xc4\x85 pavadino Formosa (\xe2\x80\x9eGro\xc5\xbeis\xe2\x80\x9c). V\xc4\x97liau pervadinta atrad\xc4\x97jo vardu. 1474\xc2\xa0m. Fernando Po ir Anobono salos (kaip ir tarpe esan\xc4\x8dios San Tom\xc4\x97 ir Prinsip\xc4\x97) tapo Portugalijos kolonijomis. Portugalai tyrin\xc4\x97jo ir \xc5\xbeemyno pakrantes, ta\xc4\x8diau d\xc4\x97l sunki\xc5\xb3 gamtini\xc5\xb3 s\xc4\x85lyg\xc5\xb3 j\xc5\xb3 nekolonizavo. XVII a. regione sustipr\xc4\x97jo portugal\xc5\xb3 konkurencija su Nyderlandais, ta\xc4\x8diau Portugalai \xc5\xa1i\xc4\x85 kov\xc4\x85 laim\xc4\x97jo._NEWLINE_1778\xc2\xa0m. Bioko ir Anobono salas bei komercines teises \xc4\xaf kontinentin\xc4\x99 teritorij\xc4\x85 nuo Nigerio iki Ogov\xc4\x97s upi\xc5\xb3 Portugalija perleido Ispanijai mainais \xc4\xaf \xc5\xbeemes Amerikoje. Nepaisant to d\xc4\x97l bubi\xc5\xb3 valstyb\xc4\x97s pasiprie\xc5\xa1inimo ir tropini\xc5\xb3 lig\xc5\xb3, iki XIX a. vidurio ispanai regiono nekontroliavo._NEWLINE_1827\xe2\x80\x931843\xc2\xa0m. Pusiaujo Gvin\xc4\x97jos salose veik\xc4\x97 Jungtin\xc4\x97s Karalyst\xc4\x97s baz\xc4\x97 kovai su prekyb\xc4\x85 vergais, v\xc4\x97liau perkelta \xc4\xaf Sier\xc4\x85 Leon\xc4\x99 pagal susitarim\xc4\x85 su Ispanij\xc4\x85, kuri susigr\xc4\x85\xc5\xbeino teritorijas ir \xc4\x97m\xc4\x97 jas eksploatuoti, introdukuodama kakavos kult\xc5\xabr\xc4\x85. 1900\xc2\xa0m. sutartimi su Pranc\xc5\xabzija buvo nustatytos \xc5\xbeemynin\xc4\x97s valstyb\xc4\x97s sienos. 1926\xe2\x80\x931959\xc2\xa0m. visos Pusiaujo Gvin\xc4\x97jos teritorijos buvo sujungtos \xc4\xaf kolonij\xc4\x85 Ispanijos Gvin\xc4\x97j\xc4\x85._NEWLINE_1968\xc2\xa0m. rugs\xc4\x97j\xc4\xaf Francisco Mac\xc3\xadas Nguema buvo i\xc5\xa1rinktas pirmuoju Pusiaujo Gvin\xc4\x97jos prezidentu. T\xc5\xb3 pa\xc4\x8di\xc5\xb3 met\xc5\xb3 spalio 12 d. Pusiaujo Gvin\xc4\x97ja paskelb\xc4\x97 nepriklausomyb\xc4\x99.\n_START_SECTION_\nAdministracinis suskirstymas\n_START_PARAGRAPH_\nPusiaujo Gvin\xc4\x97ja yra suskirstyta \xc4\xaf 2 regionus ir 7 provincijas. Kiekviena provincija turi sostin\xc4\x99 (\xc5\xbeemiau nurodyta)\n_START_SECTION_\nGeografija\n_START_PARAGRAPH_\nPusiaujo Gvin\xc4\x97ja yra viena ma\xc5\xbeiausi\xc5\xb3 Afrikos \xc5\xa1ali\xc5\xb3. \xc5\xa0al\xc4\xaf sudaro 2 regionai: Sal\xc5\xb3 regionas ir Kontinentinis regionas. Viena i\xc5\xa1 Sal\xc5\xb3 regiono sala Biokas yra did\xc5\xbeiausia Gvin\xc4\x97jos \xc4\xaflankos ir Pusiaujo Gvin\xc4\x97jos sala. Bioko saloje yra \xc4\xafsik\xc5\xabrusi Pusiaujo Gvin\xc4\x97jos sostin\xc4\x97\xc2\xa0\xe2\x80\x93 Malabas._NEWLINE_Saloje gyvena apie 20\xc2\xa0% \xc5\xa1alies gyventoj\xc5\xb3. Ma\xc5\xbedaug 300\xc2\xa0km \xc4\xaf pietvakarius nuo Kontinentinio regiono nutolusi yra ma\xc5\xbeesn\xc4\x97 sala Anobonas, kurioje gyvena apie 1\xc2\xa0% gyventoj\xc5\xb3. Taip pat salos Koriskas, Elob\xc4\x97j Grand\xc4\x97 ir Elob\xc4\x97j \xc4\x8cikas priklauso Pusiaujo Gvin\xc4\x97jai._NEWLINE_\xc5\xa0alyje dominuoja Dr\xc4\x97gn\xc5\xb3j\xc5\xb3 mi\xc5\xa1k\xc5\xb3 klimatas.\n_START_SECTION_\nFlora ir Fauna\n_START_PARAGRAPH_\nDal\xc4\xaf \xc5\xa1alies sudaro dr\xc4\x97gnieji mi\xc5\xa1kai, pakrantes\xc2\xa0\xe2\x80\x93 mangrov\xc4\x97s. Toliau \xc5\xa1alies gilumoje yra daugiau dirbamos \xc5\xbeem\xc4\x97s. Bioko saloje vietoj dalies dr\xc4\x97gn\xc5\xb3j\xc5\xb3 mi\xc5\xa1k\xc5\xb3 buvo u\xc5\xbeaugintos plantacijos. Anobone auga aliejin\xc4\x97s palm\xc4\x97s ir rie\xc5\xa1utin\xc4\x97s kokospalm\xc4\x97s._NEWLINE_\xc5\xa0alies dr\xc4\x97gnieji mi\xc5\xa1kai yra puiki vieta gyventi \xc4\xafvairioms gyv\xc5\xabn\xc5\xb3 r\xc5\xab\xc5\xa1ims, tarp j\xc5\xb3: be\xc5\xbed\xc5\xbeion\xc4\x97s (\xc5\xa1impanz\xc4\x97s, gorilos), leopardai, afrikiniai mi\xc5\xa1kiniai drambliai, mi\xc5\xa1kiniai buivolai. Taip pat \xc4\x8dia da\xc5\xbenai galima pamatyti okapij\xc5\xb3 ir bong\xc5\xb3.\n_START_SECTION_\nEkonomika\n_START_PARAGRAPH_\n\xc5\xbdem\xc4\x97s \xc5\xabkyje dirba beveik pus\xc4\x97 \xc5\xa1alies gyventoj\xc5\xb3, nors tik 5\xc2\xa0% \xc5\xbeem\xc4\x97s yra derlinga. Pagrindiniai \xc5\xbeem\xc4\x97s \xc5\xabkio pelno produktai yra kava, kakava, bei mediena. Auginami ry\xc5\xbeiai, batatai, plantanai (banan\xc5\xb3 r\xc5\xab\xc5\xa1is), manijokai._NEWLINE_Gaminamos pagrindin\xc4\x97s plataus vartojimo prek\xc4\x97s, apdirbama kakava, mediena. Yra nedidel\xc4\x97 \xc5\xbevejybos pramon\xc4\x97, auginama nedaug galvij\xc5\xb3. \xc5\xa0alis turi naftos telkini\xc5\xb3, i\xc5\xa1 kuri\xc5\xb3 tur\xc4\x97t\xc5\xb3 pager\xc4\x97ti gyvenimo s\xc4\x85lygos, bet taip n\xc4\x97ra d\xc4\x97l vald\xc5\xbeios korupcijos. \xc5\xa0alis taip pat turi neeksploatuojam\xc5\xb3 mangano, urano, aukso, titano, gele\xc5\xbeies r\xc5\xabdos telkini\xc5\xb3._NEWLINE_Pagrindiniai eksporto produktai yra kuras, metanolis, kava, mediena, kakavos pupel\xc4\x97s. Pagrindiniai importo produktai yra naftos, maisto produktai, alkoholiniai g\xc4\x97rimai, \xc4\xafvair\xc5\xabs mechanizmai. Pusiaujo Gvin\xc4\x97jos pagrindiniai main\xc5\xb3 partneriai yra Ispanija, JAV, Kamer\xc5\xabnas, Japonija, Pranc\xc5\xabzija.'